**Този проект цели засилване прилагането на алтернативни мерки на лишаването на свобода чрез повишаване квалификацията на пробационните служители, актуализиране на инструментариума за диагностика на осъдените на пробация и въвеждане на нови програми за обществено въздействие и междуинституционално сътрудничество.**

Основните дейности по проекта са насочени към повишаване на професионалната квалификация на пробационните служители и специфичните функции, които те изпълняват в системата за изпълнение на наказанията, което предполага наличието на компетенции, които да осигуряват ефективността на налаганите от съда пробационни мерки.

Развитието на пробационните служби, промените в нормативната уредба, както и промените в обществото и в социално-демографския профил на правонарушителите, поставят пред пробационните служители предизвикателството за непрекъснато усъвършенстване. Това предизвикателство касае както повишаването на техните професионални компетенции в контекста на специфичната дейност, която реализират, така и продължаващото им обучение и квалификация в дългосрочен план. В тази връзка е необходимо да се реализира актуална оценка на нуждите от обучение и развитие на пробационните служители, да се осъвремени Концепцията за обучението, която да осигури пълноценна система на обучения, отговарящи на нуждите на пробационните служители и релевантни на нуждите на осъдените на пробация лица.